b'\n_START_ARTICLE_\nGele\xc5\xbeinis Vilkas (organizacija)\n_START_PARAGRAPH_\nGele\xc5\xbeinis vilkas\xc2\xa0\xe2\x80\x93 sukarinta organizacija, vienijusi Lietuvos prezidento Antano Smetonos prie\xc5\xa1ininkus, diktat\xc5\xabrin\xc4\x97s vald\xc5\xbeios ir Augustino Voldemaro \xc5\xa1alininkus, voldemarininkus._NEWLINE_Karininkas Algirdas Sliesoraitis suk\xc5\xabr\xc4\x97 organizacij\xc4\x85 \xe2\x80\x9eGele\xc5\xbeinis vilkas\xe2\x80\x9c 1927 met\xc5\xb3 pabaigoje ir v\xc4\x97liau tapo jo \xc5\xa1tabo vir\xc5\xa1ininku. Organizacija buvo \xc4\xafregistruota Kaune ir provincijoje kaip sporto klubas. I\xc5\xa1 prad\xc5\xbei\xc5\xb3 tikslas buvo Lietuvoje stabilizuoti pad\xc4\x97t\xc4\xaf po  1926\xc2\xa0m. gruod\xc5\xbeio 17-osios d. perversmo, ginti esam\xc4\x85 Vyriausyb\xc4\x99 ir j\xc4\x85 saugoti nuo bet kokios partin\xc4\x97s \xc4\xaftakos. Tam labai pritar\xc4\x97 tautininkas kunigas Vladas Mironas, o Augustinas Voldemaras tuo tarpu nesidom\xc4\x97jo._NEWLINE_1929\xc2\xa0m. parengtame statute atsirado nuostata, \xe2\x80\x9e \xe2\x80\x9eGele\xc5\xbeinis Vilkas\xe2\x80\x9c n\xc4\x97ra partija ar s\xc4\x85junga su tam tikra parengta ir vykdoma programa, bet yra aktyvi sargyba, vidaus kariuomen\xc4\x97. (\xe2\x80\xa6) Ji skirta kovai su antitauti\xc5\xa1kumu ir svetimu prie\xc5\xa1valstybiniu gaivalu.\xe2\x80\x9c Organizacija prad\xc4\x97jo ginkluotis. Jos vadu buvo laikomas Lietuvos prezidentas Antanas Smetona, ta\xc4\x8diau i\xc5\xa1 tikr\xc5\xb3j\xc5\xb3 ji tapo vis labiau pavaldi ministrui pirmininkui Augustinui Voldemarui._NEWLINE_Daug voldemarinink\xc5\xb3 buvo kario aviacijos lak\xc5\xabnai.  Lietuvos karo aviacijos pirmaisiais k\xc5\xabrimosi metais buvo svetimtau\xc4\x8di\xc5\xb3 lak\xc5\xabn\xc5\xb3, angl\xc5\xb3, vokie\xc4\x8di\xc5\xb3 ir rus\xc5\xb3, ta\xc4\x8diau po 1926 m. gruod\xc5\xbeio 17 d. perversmo kariuomen\xc4\x97je augo patriotin\xc4\x97s nuotaikos. _NEWLINE_Voldemarininkai leido savaitra\xc5\xa1t\xc4\xaf \xe2\x80\x9eTautos kelias\xe2\x80\x9c._NEWLINE_1934 m. dalyvavo nepavykusiame kariniame perversme.'